'SA vorder, maar land bly verdeel' Eagan Williamson en Mandy Rossouw Die Suid-Afrikaanse samelewing bly verdeeld en min mense omhels die idee van nasionale eenheid, het pres. Thabo Mbeki Dinsdag by die Versoeningsdagseremonie by die Uniegebou in Pretoria gesê. Hy het gesê baie vordering is gemaak om die land te herbou en versoening te bewerkstellig, "maar ons moet ook erken dat baie nog gedoen moet word". Verskeie politieke leiers het die regering se uitnodiging aanvaar om Dinsdag se viering by die Uniegebou by te woon. Saam met Mbeki was mnre. Tony Leon, DA-leier, Daryl Swanepoel, NNP- hoofsweep, en Cassie Aucamp, NA-leier. Dr. Pieter Mulder, leier van die VF+, het die viering by die Voortrekkermonument bygewoon het. Meer as 2 000 mense het by die Uniegebou opgedaag terwyl sowat 6 000 by die Voortrekkermonument was. Die organiseerders van die Uniegebou-viering het sowat 20 000 mense verwag vir die seremonie wat sowat R13 miljoen gekos het. Mbeki het gesê dit is nou die tyd vir alle Suid-Afrikaners om hulle tot 'n mense-kontrak te verbind vir die verbetering van die land, onder meer om rassisme, armoede en dakloosheid te beveg. "Ons het 'n stewige fondament gelê om op te bou." Hy het gesê dis belangrik dat die helde van die stryd teen apartheid - diegene verantwoordelik vir die geboorte van die nuwe Suid-Afrika - erkenning kry en geëer word. Aucamp het gevra dat die dag nie gepaard gaan met "volkshoogmoed en 'n beskouing dat Afrikaners God se uitverkore volk in Suid-Afrika is nie". Hy het gesê die dag is 'n "teken van roepingsbesef" en het Afrikaners herinner aan die "taak en roeping wat Afrikaners steeds in Suid- Afrika het". Leon het gesê politici moet gewoond raak aan die idee van politieke opposisie omdat dit gesonde politieke wrywing veroorsaak en daarom tot nuwe en konstruktiewe idees lei. Volgens Leon is die ware toets vir versoening eerder die "oorgee van mag". "Toe die ANC aan die bewind gekom het, was dit 'n kritieke tyd in die land se geskiedenis. Die klimaks sal wees wanneer hy sy mag afstaan aan 'n opposisie wat 'n oorwinning by die stembus behaal het." Swanepoel het elke Suid-Afrikaner uitgedaag om te help met die proses om die nasie byeen te bring. Mulder het in sy verklaring na die vakansiedag as "Geloftedag" verwys en gesê as Afrikaners "feeste soos Geloftedag" moet prysgee, "is die prys te duur en die versoeningsresep verkeerd". Mulder het sy besorgdheid uitgespreek oor apatiese Afrikaners en gesê "hul negatiwiteit verlam mede-Afrikaners omdat hulle kritiseer sonder om oplossings aan te bied". http://www.news24.com/Beeld/Suid-Afrika/0,,3-975_1460303,00. html